Swaar straf vir plaasaanvaller wat verkragFoto bloot ter illustrasie. (Argieffoto) ŉ Plaasaanvaller is vandeesweek swaar gestraf nadat hy ŉ vrou in 2019 op ŉ plaas in Oos-Londen verkrag en ŉ pensioenaris amper doodgeskiet het. Volgens Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, het Anele Tonze (33) Maandag in die hooggeregshof in Grahamstad verskyn waar hy 22 jaar tronkstraf opgelê is. Tonze het in September 2019 by ŉ plaashuis in Cove Rock ingebreek waar hy ŉ aantal items, waaronder ŉ 9 mm- Makarov Short-pistool en sewe 9 mm-patrone, gesteel het. Hy het toe na ŉ woonstel op die perseel gegaan waar ŉ 35-jarige vrou woonagtig is en die deur afgebreek. Hy het haar met ŉ vuurwapen gedreig en haar selfoon, kontant en parfuum gevat. “Tonze het die vrou in haar woonstel verkrag en haar hande agter haar rug met ŉ kabel vasgebind,” het Ngcakani gesê. In daardie stadium het die 65-jarige eienaar van die plaas daar aangekom en Tonze het hom gekonfronteer. “Hy het die vuurwapen na die man gemik en twee keer die sneller getrek. Gelukkig het die vuurwapen vasgehaak.” Tonze het toe in die rigting van die plaashuis gehardloop, terwyl die eienaar agter sy motor geskuil het. Tonze het ŉ waarskuwingskoot afgevuur en op die vlug geslaan. Die beskuldigde is kort ná die voorval in hegtenis geneem. Regter John Smith het tydens Tonze se vonnisoplegging gesê hy het begrip vir die beskuldigde se onstuimige kinderjare, maar dit is geen verskoning vir misdaad nie. “Die verkragting sal langtermyngevolge vir die slagoffer hê wat steeds traumatiese terugflitse oor die voorval kry,” het Smith gesê. “ŉ Vonnis van 10 jaar is myns insiens ŉ gans te ligte straf wat nie die erns van die saak weerspieël nie.” Gevolglik het Smith Tonze onder meer 15 jaar tronkstraf opgelê vir verkragting en 15 jaar vir roof met verswarende omstandighede. Hy is ook 10 jaar gevonnis vir die besit van ŉ semi-outomatiese vuurwapen, sewe jaar vir poging tot moord en vyf jaar vir huisroof. Die hof het egter beslis dat die vonnisse, buiten sy skuldigbevinding aan poging tot moord, gelyktydig uitgedien word. Tonze sal altesaam 22 jaar tronkstraf uitdien.